C 152/72
DA
Den Europæiske Unions Tidende
6.4.2022
III (Forberedende retsakter)
DET EUROPÆISKE ØKONOMISKE OG SOCIALE UDVALG EØSU'S 565.
PLENARFORSAMLING — INTERACTIO, 8.12.2021-9.12.2021
Det Europæiske Økonomiske og Sociale Udvalgs udtalelse om meddelelse fra Kommissionen til Europa-Parlamentet, Rådet, Det Europæiske Økonomiske og Sociale Udvalg og Regionsudvalget — Europa-Kommissionens vejledning om styrkelse af adfærdskodeksen om desinformation (COM(2021) 262 final) (2022/C 152/11)
Ordfører: Thierry LIBAERT
Anmodning om udtalelse
Kommissionen, 1.7.2021
Retsgrundlag
Artikel 304 i traktaten om Den Europæiske Unions funktionsmåde
Kompetence
Sektionen for Det Indre Marked, Produktion og Forbrug
Vedtaget i sektionen
18.11.2021
Vedtaget på plenarforsamlingen
9.12.2021
Plenarforsamling nr.
565
Resultat af afstemningen (for/imod/hverken for eller imod)
198/3/6
1.
Konklusioner og anbefalinger 1.1.
Det Europæiske Økonomiske og Sociale Udvalg (EØSU) anerkender såvel kvaliteten af retningslinjerne, der skal styrke den europæiske adfærdskodeks om desinformation, som Kommissionens vilje til løbende at forbedre sin indsats mod desinformation. 1.2.
EØSU anbefaler, at Kommissionen vedvarende sikrer, at kampen mod desinformation ikke bliver et påskud for at begrænse de borgerlige frihedsrettigheder, navnlig ytringsfriheden. 1.3.
Udvalget anbefaler, at man giver høj prioritet til kampen mod desinformation, ved at man i højere grad fokuserer på at bekæmpe fremkomsten af desinformation frem for at moderere indholdet heraf.
Det tilskynder således til en mere forebyggende og offensiv tilgang, hvilket kræver flere ressourcer, herunder kompetencer. 1.4.
EØSU bifalder Kommissionens fokus på at bekæmpe desinformation som indtægtskilde.
Det anbefaler, at Kommissionen i tillæg til de frivillige tilsagn fra aktører inden for onlineannoncering overvejer en række mere bindende økonomiske, retlige og finansielle instrumenter. 1.5.
EØSU anbefaler en kontinuerlig og målrettet dialog med digitale platforme, især med henblik på at præcisere og fremme metoderne til behandling af information.
Her tænkes der særligt på Facebook, ikke mindst fordi 78 % af EU's befolkning eller mere end 300 mio.
europæere er brugere heraf.